Tarybos reglamentas (EB) Nr. 2789/2000
2000 m. gruodžio 14 d.
pratęsiantis Reglamento (EEB) Nr. 1657/93, laikinai sustabdančio autonominių Bendrojo muitų tarifo muitų taikymą kai kuriems pramonės gaminiams, skirtiems Azorų ir Madeiros salų laisvosioms zonoms aprūpinti, taikymą Madeiros salų laisvajai zonai
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1) Reglamente (EEB) Nr. 1657/93 [1] nustatyta, kad autonominių Bendrojo muitų tarifo muitų taikymas kai kuriems Azorų ir Madeiros salų laisvosioms zonoms aprūpinti skirtiems pramonės gaminiams sustabdomas iki 2000 m. gruodžio 31 d.
(2) Kaip numatyta Reglamento (EEB) Nr. 1657/93 3 straipsnyje, Komisija, pasikonsultavusi su kompetentingomis Portugalijos institucijomis, išnagrinėjo patvirtintų priemonių poveikį Caniçal (Madeiroje) laisvosios zonos, kuri šiuo metu yra vienintelė atokiausiuose Portugalijos rajonuose esanti laisvoji zona, plėtrai.
(3) Iš pradžių šių priemonių poveikis kuriant ir steigiant naujas įmones ir plėtojant įvairią pramonės veiklą, ypač tekstilės, plastikų ir stiklo sektoriuose, buvo teigiamas. Vėliau dėl ekonominių sąlygų ir infrastruktūros problemų naujų pramonės įmonių atsiradimas sulėtėjo, o dalis perdirbamojo sektoriaus buvo paralyžiuota. Padėtis turėtų pagerėti baigus šiuo metu atliekamus laisvosios zonos infrastruktūros ir plėtimo darbus bei įkūrus pažangias perdirbamosios pramonės įmones, kartu su įmonėmis, užsiimančiomis paprastesne antrinių žaliavų perdirbimo, pakavimo ir sandėliavimo veikla.
(4) Siekdama skatinti pramonės investicijas Madeiros salų laisvojoje zonoje ir taip paremti regiono socialinę ekonominę plėtrą, Portugalijos valdžios institucijos savo ruožtu pareiškė norą pratęsti šių priemonių taikymą ne trumpesniam negu anksčiau suteiktas laikotarpiui.
(5) Išsamiai išnagrinėjus padėtį ir patvirtintų priemonių poveikį, iš tiesų atrodo tikėtina, kad toks šių priemonių galiojimo termino pratęsimas dar labiau paskatintų pramonės veiklos plėtrą laisvojoje zonoje; todėl autonominių Bendrojo muitų tarifo muitų taikymo kapitaliniams įrengimams sustabdymas, atsižvelgiant į Portugalijos valdžios institucijų prašymą, turėtų būti pratęstas.
(6) Vis dėlto, siekiant išvengti tiesioginio poveikio bendrosios rinkos veikimui, turi būti nustatytas šios priemonės galiojimo terminas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1657/93 1 straipsnio 1 dalyje nurodytas muitų taikymo Madeiros salų laisvajai zonai sustabdymas pratęsiamas iki 2008 m. gruodžio 31 d.
2 straipsnis
2008 metais Komisija, pasikonsultavusi su kompetentingomis Portugalijos institucijomis, iš naujo nagrinės patvirtintų priemonių poveikį Madeiros salų laisvosios zonos plėtrai ir prireikus pateiks reikiamus pasiūlymus.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 14 d.